Burjassot celebra la continuïtat de la Xarxa d’Agents d’Igualtat
2025-07-24

Burjassot fa un balanç molt positiu de la Xarxa d’Agents d’Igualtat i aposta per la continuïtat d’aquest servei que des d’enguany gestionen els mateixos ajuntaments, subvencionats per la Conselleria d’Igualtat i Polítiques Inclusives.

En el cas d’aquesta localitat de l’Horta, l’agent està incorporada des del passat mes d’abril a l’equip d’Espai Dona, el Servei d’Atenció Integral a les Dones de Burjassot, i, segons ha explicat la Regidora d’Igualtat, Lluna Àrias, «la seua incorporació ha permés aprofundir en el caràcter multidisciplinar d’Espai Dona i ampliar i millorar, per tant, el servei que donem a la ciutadania».

Així li ho ha transmès la Regidora d’Igualtat a la directora de l’Institut Valencià de la Dona i Igualtat de Gènere, Maria Such, en la reunió mantinguda el passat divendres. A la trobada han acudit també el Coordinador de l’Àrea de Polítiques d’Igualtat i Benestar de l’Ajuntament de Burjassot, Manuel Monje, i la Coordinadora d’Espai Dona, Olimpia Rocher.

L’objectiu de la reunió ha sigut, en paraules de la regidora, «traslladar-li el nostre agraïment per la creació d’aquesta xarxa i assegurar-nos, en la mesura del possible, la voluntat de la Direcció General de continuar amb el finançament d’aquestes figures als ajuntaments». A més, segons ha explicat, «en el nostre cas concret, volíem també, per què no, comunicar la nostra satisfacció per la persona que desenvolupa aquestes tasques a Burjassot, que està encarregant-se de coordinar un dels nostres projectes, ara mateix, més ambiciosos, l’elaboració i implementació del Pla Municipal d’Igualtat per a l’Ajuntament i per a la ciutadania de Burjassot, i que ha permés, com a novetat, que Espai Dona obri un servei d’atenció personalitzat a les dones i les entitats de Burjassot.»

La Xarxa Valenciana d’Agents d’Igualtat de la Conselleria d’Igualtat i Polítiques Inclusives, que ja compta amb més de 40 integrants, té entre les seues funcions la de treballar en la promoció de la igualtat entre dones i homes, realitzant tasques d’informació i assessorament personalitzat a dones sobre recursos i serveis; assessorar sobre la creació d’empreses i la millora de l’activitat empresarial o autònoma; elaborar, implementar i avaluar els plans d’igualtat municipals i la incorporació de la perspectiva de gènere en les polítiques públiques municipals; i tasques de prevenció i detecció de la violència de gènere, actuant en coordinació amb els serveis especialitzats de la Generalitat.

Per a Lluna Àrias, «aquesta iniciativa és una bona mostra de l’aposta del Govern pel municipalisme i la proximitat, també en l’àmbit de les polítiques d’Igualtat, i del reconeixement dels Ajuntaments com a primer recurs de la ciutadania en l’exigència dels seus drets i el seu benestar».